**Obrazloženje za rok savjetovanja za Nacrt Uredbe o načinu izračuna i visinama sastavnica za izračun posebnog poreza na kavu i bezalkoholna pića**

Za Prijedlog Uredbe o načinu izračuna i visinama sastavnica za izračun posebnog poreza na kavu i bezalkoholna pića provodi se postupak savjetovanja s javnošću preko središnjeg državnog internetskog portala za savjetovanja s javnošću u trajanju od 15 dana, pri čemu se vodi računa da predmetna Uredba predstavlja integralni dio četvrtog kruga porezne reforme te da su relevantne fiskalne projekcije inkorporirane u tekućem planu proračunskih prihoda.

Također, Vlada Republike Hrvatske je sukladno članku 6. stavku 1. Zakona o izmjenama i dopuni Zakona o posebnom porezu na kavu i bezalkoholna pića (Narodne novine, broj 121/19), koji je stupio na snagu 1. siječnja 2020. godine, dužna donijeti ovu Uredbu najkasnije u roku tri mjeseca od dana stupanja na snagu toga Zakona.

Nadalje, Hrvatski sabor je na svojoj sjednici održanoj dana 6. veljače 2020. godine zaključio raspravu o Zakonu o izmjenama i dopuni zakona o posebnom porezu na kavu i bezalkoholna pića. Naime, s obzirom na uočenu potrebu jednostavnijeg, jasnijeg i pojmovno preciznijeg normativnog izričaja u odnosu na definiciju predmeta oporezivanja i načina utvrđivanja posebnog poreza te otklanjanja svih eventualnih dvojbi u primjeni zakona, odnosno radi potpune određenosti i predvidivosti Vlada odgovarajuće nomotehničke i pojmovne izmjene zakona sa osnovnom intencijom stvaranja jasnog i transparentnog okruženja za porezne obveznike te s time u vezi predložila donošenje navedenih izmjena i dopuna u hitnom postupku.

Kako je s legitimnim ciljem sprječavanja i otklanjanja poremećaja u gospodarskim sektorima obuhvaćenima oporezivanjem posebnim porezom na bezalkoholna pića, nužna cjelovita i pravovremena prilagodba sustava oporezivanja posebnim porezom na bezalkoholna pića novom pravnom režimu koji je u bitnome već uspostavljen poreznom reformom, a napose uzevši u obzir da je Vlada Republike Hrvatske obvezna sukladno članku 7. stavku 5. Zakona o posebnom porezu na kavu i bezalkoholna pića (Narodne novine, br. 72/13 i 121/19) do 1. travnja 2020. godine donijeti uredbu kojom utvrđuje način izračuna i visine sastavnica za izračun posebnog poreza na kavu i bezalkoholna pića, to se potrebnim i opravdanim ukazuje odgovarajuće prilagoditi i rokove provedbe postupka savjetovanja s javnošću preko središnjeg državnog internetskog portala za savjetovanja s javnošću.

Pri tome, nadalje, treba voditi računa i o potrebi razumnog roka prilagodbe novom sustavu oporezivanja, uključujući i izvještajni sustav podnošenja propisanih obrazaca.

Osim toga, u postupku donošenja predmetne Uredbe u više navrata su održane neposredne konzultacije i radni sastanci s proizvođačima i distributerima bezalkoholnih pića te je i na taj način provedeno savjetovanje sa zainteresiranom javnosti.